গন্তব্য যদি হয় পাহাড়ি অঞ্চল, সেক্ষেত্রে পাহাড়ে ওঠার হাফপ্যান্ট হতে হবে মোবাইল পকেট স্টাইলের। এতে করে চলাফেরার জন্য দরকারি জিনিস বহন করার সুবিধা হয়। শীতকাল হলে কার্গো প্যান্ট মানানসই। বেশি শক্ত কাপড়ের অথবা ভারী প্যান্ট না পরাই উচিত এমন জায়গায়। তাতে নিজেরই চলার অসুবিধা হবে। পায়ের নিচে অবশ্যই অধিক খাদওয়ালা জুতা থাকা জরুরি। তাই স্নিকার হতে পারে এমন ভ্রমণসঙ্গী। আবহাওয়া বুঝে বেছে পোশাক।নিন। আর অবশ্যই মাথায় রাখতে হবে, কিছুদূর হাঁটাহাঁটির পর শরীর তাপ ছাড়তে শুরু করবে। তাই খুব ভারী জামা এড়িয়ে চলাই বুদ্ধিমানের কাজ। হোটেল বা গেস্ট হাউজ থেকে বের হওয়ার সময় ব্যাকপ্যাকে ২-১টা দরকারি জামা-প্যান্ট নিয়ে নিতে পারেন। অনেক সময় ঝর্না বা কোনো জলাশয়ে নামলে অতিরিক্ত কাপড়ের প্রয়োজন পড়ে। আবার ভর্তিব্যাগ কাঁধে নিয়ে ঘোরারও দরকার নেই। জিন্স প্যান্ট পরলে তা শরীর ও আবহাওয়ার সঙ্গে অবশ্যই বন্ধুত্বপূর্ণ হওয়া উচিৎ। অনেকেই গ্যাবার্ডিন কাপড়ের চিনোস পরে রওনা হন। যারা গ্যাবার্ডিনপ্রেমী তাদের জন্য খুব ঝামেলা যে তা নয়। তবে নিশ্চিত হয়ে নিন গন্তব্য স্থানে তা বহনে কোনো অসুবিধা হবে কিনা। অন্যথায় সাধের ঘোরাঘুরি পণ্ড হবে।